Лістапад у лесе  
*Рыгор Ігнаценка*

У лесе лістапад. Стракатыя дрэвы з хмызнякамі[[1]](#footnote-1) паволі скідваюць долу свой дарагі асенні ўбор.

Хораша ў гэты час прысесці дзе-небудзь на сухі пянёк або бураломіну[[2]](#footnote-2) і паназіраць за гэтай прывабнай урачыстасцю ў прыродзе.

Вось з бярозкі адзін лісток вінтом да зямлі ўкручваецца. Другі, паскараючы абароты, валікам па ветры коціцца. Трэці матыльком пырхае над парыжэлай травою, доўга выбіраючы сабе месца.

А гэты, буры, лёгкім галубком пераляцеў усю прасторную палянку і паволі апусціўся ў канцы яе пад чырвоны куст брызгліны[[3]](#footnote-3).

У розных дрэў па-рознаму лісце ападае. Ясені скідваюць лісце зялёнае — быццам тыя цацачныя драбінкі з блакітнага неба злятаюць долу.

Ёсць свае асаблівасці ў асіны, дуба, рабіны.

Няма лістоў, якія аднолькава б ападалі. Колькі б іх ні было ў лесе — і кожны з іх па-свойму з асенняй зямлёй сустракаецца.

1. Хмызня́к — кусты, зараснік. [↑](#footnote-ref-1)
2. Бурало́міна — дрэва, паваленае бурай. [↑](#footnote-ref-2)
3. Брызглі́на — кустовая расліна, рус.: бересклет. [↑](#footnote-ref-3)